# Y Fforwm Mynediad Cenedlaethol i Gymru, yr Is-grŵp Mynediad at Ddŵr – cyfarfod 9 Mehefin 2020

#### Presenoldeb dros Skype

Cadeirydd: Dave MacCallum (CNC), Sarah Smith (LlC), Steve Rayner (WATO), Chris Mills (Angling Cymru), Bernard Griffiths (UAC) Charles de Winton (CLBA), Stephen Marsh-Smith (Afonydd Cymru), Andy Phillips (Angling Cymru), Phil Stone (Canŵ Cymru)

Yn seiliedig ar drafodaethau'r cyfarfod diwethaf, cyflwynwyd yr ystyriaethau allweddol o ran y broses/model ar ffurf sgematig. Roedd y model hwn yn darparu'r meysydd allweddol a oedd dan ystyriaeth ac yr oedd consensws ar eu cyfer, i'r graddau yr oedd hynny'n ymestyn mewn egwyddor.

Trafodwyd y broses/model a chytunwyd yn unfrydol arni/arno.

Roedd rhai o'r mecanweithiau yn y model yn gysyniadol ar y pryd ac yn gofyn am eglurhad cyn dewis cynllun peilot afonydd.

* Trwydded Afonydd.
* Llai o atebolrwydd yn achos y tirfeddiannwr/perchennog glannau'r afon.
* Mynediad at gynllun talu am ddŵr.

Cytunodd y Grŵp y byddai'r Cadeirydd yn ysgrifennu at y Dirprwy Weinidog Tai a Llywodraeth Leol i:

* Darparu'r wybodaeth ddiweddaraf am gynnydd y grŵp.
* Rhannu'r meddyliau cychwynnol ar y model arfaethedig, gan ofyn am arweiniad ac eglurhad mewn perthynas â'r cysyniadau hyn.
* Gofyn am gymorth i sicrhau ymgysylltiad ystyrlon â Dŵr Cymru er mwyn ystyried yr adnodd hamdden ychwanegol y mae cronfeydd dŵr yn ei gynnig. Gwelwyd hwn yn gyfle sylweddol i leihau pwysau amgylcheddol yn ystod cyfnod yr haf o ystyried effeithiau'r newid yn yr hinsawdd.

Trafododd y Grŵp yn fyr yr egwyddorion teg y gellid eu hystyried, gan gynnwys gwahanu gofodol yn achos defnyddwyr tymhorol, natur dymhorol mathau gwahanol o bysgota, dyddiadau, lefelau dŵr a chynaliadwyedd amgylcheddol. Nodwyd y gallai fod gwerth i ddosbarthu afonydd yn ôl eu defnydd a defnydd posibl, lle byddai'r potensial o ran chwaraeon padlo amrywiol a'r amrywiaeth yn y mathau o bysgota yn effeithio ar yr ystyriaethau yr oeddem yn eu datblygu ar gyfer y model.

Awgrymwyd bod y cadeirydd yn dosbarthu'r pwyntiau allweddol y cytunwyd arnynt fel y gallai aelodau eu rhannu, pe dymunent, cyn i'r cofnodion gael eu llunio a'u cyfieithu.

Cytunwyd ar y canlynol a'u dosbarthu ar ôl y cyfarfod.

“Cytunodd yr Is-grŵp Mynediad at Ddŵr, mewn egwyddor, ar fodel y broses a fyddai'n cael ei chyflwyno i Lywodraeth Cymru (LlC) er ystyriaeth. Er mwyn symud ymlaen i gynllun peilot afonydd, roedd yn ofynnol cael arweiniad ac eglurhad gan LlC mewn perthynas â chysyniadau Trwydded Defnyddwyr Afonydd, Lleihau Atebolrwydd Tirfeddianwyr, a chynllun talu ar gyfer mynediad at ddŵr.

Gyda golwg ar y newid yn yr hinsawdd, cytunwyd ymhellach y byddid yn gofyn i LlC edrych am ffyrdd y gellid ymgysylltu â Dŵr Cymru mewn modd adeiladol a'i ddwyn i mewn i'r broses hon.”

*Mae aelodau’r Is-grŵp Mynediad at Ddŵr yn cydweithio i ddod o hyd i ateb pragmatig ar gyfer Cymru.*